Taks van R2,4 mjd. sedert Vrydag terugbetaal | Netwerk24
30 Maart 2020 19:45
Die SAID sê in 'n verklaring hy gaan noodsaaklike dienste bly verskaf omdat hy bewus is van die verwoestende impak op mense se lewe, die gevaar vir ondernemings en die reeds sukkelende ekonomie.
"Suid-Afrika worstel soos baie ander lande met die Covid-19-pandemie se impak op die ekonomie en die gesondheidsektor."
Die SAID sê hy moet ook sy personeel veilig hou terwyl hy verseker dat die ekonomie kan funksioneer.
Die terugbetalings sluit in R1,1 miljard aan groot ondernemings. Die res, R1,3 miljard, is aan kleiner ondernemings terugbetaal.
"Die terugbetaling verteenwoordig 'n groot kontantinspuiting vir die ekonomie in 'n baie kritieke tydperk.
"Die SAID kan dit egter net doen as belastingbetalers en handelaars aanhou om hul verpligtinge na te kom, selfs tydens die inperking."
Belastingbetalers en handelaars word aangemoedig om van die beskikbare aanlyn kanale gebruik te maak om hul belasting wat voor of op 31 Maart betaal moet word, wel te betaal.